TARYBOS REGLAMENTAS (EB) Nr. 2257/2004
2004 m. gruodžio 20 d.
iš dalies keičiantis Reglamentus (EEB) Nr. 3906/1989, (EB) Nr. 1267/1999, (EB) Nr. 1268/1999 ir (EB) Nr. 2666/2000, kad būtų atsižvelgta į Kroatijai suteiktą šalies kandidatės statusą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ir ypač jos 181 a straipsnio 2 dalį,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi:
(1)
2004 m. birželio 17 ir 18 d. Briuselyje vykusio Europos Vadovų Tarybos susitikimo sprendimu Kroatijai buvo suteiktas šalies kandidatės į nares statusas ir buvo kreiptasi į Komisiją parengti Kroatijos pasirengimo narystei strategiją, taip pat ir finansines priemones.
(2)
Norint suteikti Kroatijai pasirengimo narystei paramą, tikslinga įtraukti ją į paramos gavėjų sąrašą pagal 1989 m. gruodžio 18 d. Tarybos reglamentą (EEB) Nr. 3906/1989 dėl ekonominės pagalbos tam tikroms Vidurio ir Rytų Europos valstybėms (Phare) (1), 1999 m. birželio 21 d. Tarybos reglamentą (EB) Nr. 1267/99, parengiantį struktūrinės pasirengimo narystei politikos instrumentą (ISPA) (2) ir 1999 m. birželio 21 d. Tarybos reglamentą (EB) Nr. 1268/99 Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu (3) (SAPARD).
(3)
Europos Bendrijų bei jų valstybių narių ir Kroatijos Respublikos stabilizavimo ir asociacijos susitarimo, pasirašyto 2001 m. spalio 29 d., III antraštinėje dalyje reikalaujama, kad Kroatija aktyviai skatintų regioninį bendradarbiavimą Vakarų Balkanuose.
(4)
Regioniniam Bendrijos paramos Vakarų Balkanams aspektui skiriamas ypatingas dėmesys 2000 m. gruodžio 5 d. Tarybos reglamente (EB) Nr. 2666/2000 dėl pagalbos Albanijai, Bosnijai ir Hercegovinai, Kroatijai, Jugoslavijos Federacinei Respublikai ir buvusiai Jugoslavijos Respublikai Makedonijai (CARDS) (4), skatinant regionų bendradarbiavimą, Kroatija turėtų išlaikyti teisę dalyvauti projektuose ir programose, pasižyminčiose regioniniu aspektu.
(5)
Sprendime 2004/648/EB (5) nustatomi Europos partnerystės su Kroatija principai, prioritetai ir sąlygos.
(6)
Supratimo memorandumas dėl Pietryčių Europos pagrindinio regioninio transporto tinklo turėtų palengvinti visą Europą apimančio transporto tinklo kūrimui skirtų prioritetinių priemonių atrankos procesą pasirengimo narystei laikotarpiu.
(7)
2002 m. birželio 25 d. Reglamento (EB, Euratomas) 1605/2002 dėl Europos Bendrijų bendrajam biudžetui taikomo finansinio reglamento (6) įsigaliojimas sąlygoja tam tikras reglamentų adaptacijas, norint suderinti terminus ir esamus pavyzdžius su pirmiau minėtu reglamentu.
(8)
Nors naujosios valstybės narės nėra minimos šiame reglamente, 2003 m. Stojimo sutarties 33 straipsnis numato Reglamentų (EB) 3906/1989 ir (EB) 1267/1999 taikymą šiose valstybėse narėse pereinamuoju laikotarpiu.
(9)
Komisija priėmė Reglamentą (EB) Nr. 1419/2004 (7) ir Reglamentą (EB) Nr. 447/2004 (8), sudarančius teisinį priemonių pagal SAPARD programą finansavimo pagrindą įsipareigojimams, kurie nėra visiškai įvykdyti iki stojimo dienos. Bet kokie Komisijos sprendimai, kurių gali prireikti iki visiško šių įsipareigojimų įvykdymo ir kurių negalima pagrįsti dviem pirmiau minėtais reglamentais, gali būti grindžiami Reglamentu (EB) Nr. 1268/1999, kadangi jis galiojo iki minėto reglamento pakeitimų, padarytų šiuo reglamentu.
(10)
Reglamentai (EEB) Nr. 3906/89, (EB) Nr. 1267/1999, (EB) Nr. 1268/1999 ir (EB) 2666/2000 turėtų būti atitinkamai iš dalies keičiami,
PRIĖMĖ ŠĮ REGLAMENTĄ:
1 straipsnis
Tarybos reglamentas (EEB) Nr. 3906/89 iš dalies keičiamas taip:
1)
3 straipsnis keičiamas taip:
a)
3 dalis pakeičiama taip:
„3. Šalių kandidačių, turinčių stojimo partnerystes su Europos Sąjunga, finansavimas pagal PHARE programą yra skirtas pagrindiniams prioritetams, skirtiems acquis communautaire priimti, t. y. šalių kandidačių administraciniams ir instituciniams gebėjimams stiprinti, išskyrus tas investicijas, kurios finansuojamos pagal 1999 m. birželio 21 d. Tarybos reglamentus (EB) Nr. 1267/1999 nustatantį struktūrinės pasirengimo stojimui politikos instrumentą (9) ir (EB) Nr. 1268/1999 dėl Bendrijos paramos pasirengimo stojimui priemonėms žemės ūkio ir kaimo plėtros srityse Vidurio ir Rytų Europos šalims kandidatėms pasirengimo stojimui laikotarpiu (10). PHARE finansavimas gali būti skirtas ir priemonėms aplinkos apsaugos, transporto, žemės ūkio ir kaimo plėtros srityse finansuoti, kurios sudaro neesminę, tačiau neatsiejamą integruotų pramonės rekonstrukcijos ar regionų plėtros programų dalį.“;
b)
papildoma šiomis dalimis:
„4. Parama gali būti naudojama pagal šį reglamentą valstybių gavėjų bendradarbiavimui regionų, tarptautiniu ir, jei tinkama, transnacionaliniu bei tarpregioniniu lygiu finansuoti, bendradarbiaujant tarpusavyje ir su ES valstybėmis narėmis.
5. Jei tinkama, parama taip pat gali būti naudojama valstybės gavėjos dalyvavimui regioninėse programose, reglamentuojamose kitomis teisinėmis priemonėmis.“.
2)
8 straipsnis papildomas tokia pastraipa:
„Komisija gali, neviršydama 2002 m. birželio 25 d. Reglamento Nr. 1605/2002 dėl Europos Bendrijų bendrajam biudžetui taikomo finansinio reglamento (11) 54 straipsnyje nustatytų ribų, nuspręsti patikėti viešojo sektoriaus institucijų užduotis, ypač biudžeto vykdymo, minėto reglamento 54 straipsnio 2 dalies c punkte išvardytiems organams. Minėto reglamento 54 straipsnio 2 dalies c punkte išvardytiems organams gali būti patikėtos viešojo sektoriaus institucijų užduotys, jei šie organai pasižymi pripažinta tarptautine reputacija, atitinka tarptautinio masto valdymo ir kontrolės sistemas ir yra prižiūrimos viešojo sektoriaus institucijų.“;
3)
Priedo sąrašas pakeičiamas tokiu sąrašu:
„Bulgarija
Kroatija
Rumunija“.
2 straipsnis
Reglamentas (EB) Nr. 1267/1999 iš dalies keičiamas taip:
1)
1 straipsnio 1 dalis pakeičiama taip:
„1. Šiuo dokumentu nustatomas Struktūrinės pasirengimo narystei politikos instrumentas (toliau - ISPA).
Laikydamasi šio reglamento nuostatų, ISPA teikia paramą ekonominės ir socialinės sanglaudos srityje, kuri susijusi su aplinkos apsaugos ir transporto politika, kad prisidėtų prie Bulgarijos, Kroatijos ir Rumunijos (toliau - valstybės gavėjos) pasirengimo stoti į Europos Sąjungą.“;
2)
3 straipsnio pabaiga papildoma tokia pastraipa:
„Nepaisant pirmiau išvardytų nuostatų, Bendrijos parama Kroatijai teikiama 2005-2006 metų laikotarpiui.“;
3)
4 straipsnio pabaiga papildoma tokia pastraipa:
„Nukrypstant nuo šio straipsnio pirmojo ir antrojo sakinių, dėl lėšų asignavimo pagal šį instrumentą Kroatijai 2005-2006 metų laikotarpiui sprendžia Komisija, remdamasi valstybės gavėjos administracinių įsisavinimo gebėjimų ir su naryste susijusių investicijų poreikio įvertinimu.“;
4)
9 straipsnio 1 dalies a punkte išbraukiami žodžiai „nuo 2000 m. sausio 1 d. ir jokiu būdu ne vėliau kaip iki 2002 m. sausio 1 d.“.
3 straipsnis
Reglamentas (EB) Nr. 1268/99 iš dalies keičiamas taip:
1)
1 straipsnio 1 dalis pakeičiama taip:
„1. Šiuo reglamentu sukuriama Bendrijos paramos tvariam žemės ūkiui ir tvariai kaimo plėtrai sistema pasirengimo narystei laikotarpiui Bulgarijai, Kroatijai ir Rumunijai. Reglamentas ir toliau taikomas bet kokioms remiantis jo nuostatomis Čekijoje, Estijoje, Latvijoje, Lenkijoje, Lietuvoje, Slovakijoje, Slovėnijoje ir Vengrijoje iki jų įstojimo į Europos Sąjungą pradėtoms programoms užbaigti.“;
2)
4 straipsnio 2 dalies pabaiga papildoma tokia pastraipa:
„Nukrypstant nuo pirmosios pastraipos, Kroatijai minėtas planas, remiantis pirmojoje pastraipoje išdėstytomis sąlygomis, apima laikotarpį iki dviejų metų nuo 2005 metų.“;
3)
5 straipsnio 1 dalies pabaiga papildoma tokiu sakiniu:
„Tačiau Kroatijai šios programos vidurio laikotarpio įvertinimo atlikti nereikia.“;
4)
7 straipsnis iš dalies keičiamas taip:
a)
1 dalis pakeičiama taip:
„1. Bendrijos parama pagal šį reglamentą suteikiama 2000-2006 metų laikotarpiui, išskyrus Bendrijos paramą Kroatijai, kuri skiriama 2005-2006 metų laikotarpiui. Metinius asignavimus tvirtina biudžeto valdymo institucija, neviršydama finansinėje perspektyvoje nustatytų ribų.“;
b)
3 dalies pabaigoje pridedama ši pastraipa:
„Kroatijai metinis asignavimas tvirtinamas atskirai.“;
5)
11 straipsnis pakeičiamas taip:
„11 straipsnis
Komisija šalims kandidatėms paskirsto turimas lėšas 7 straipsnio 2 dalies įgyvendinimui. Per tris mėnesius nuo sprendimo skirti valstybei paramą pagal šį reglamentą priėmimo, Komisija praneša šaliai kandidatei apie savo sprendimą dėl orientacinio lėšų paskirstymo galiojančiai finansinei perspektyvai.“.
4 straipsnis
Reglamentas (EB) Nr. 2666/2000 iš dalies keičiamas taip:
1)
1 straipsnio 1 dalies pabaiga papildoma tokiu sakiniu:
„Nuo 2005 metų Kroatijai suteikiama teisė kaip valstybei gavėjai dalyvauti tik projektuose ir programose, pasižyminčiose regioniniu aspektu, kaip numatyta 2 straipsnio 2 dalyje. Nepaisant pirmesnio sakinio, Kroatijai paliekama teisė dalyvauti projektuose ir programose pagal Sprendimą 1999/311/EB.“;
2)
7 straipsnis iš dalies keičiamas taip:
a)
1 dalis pakeičiama taip:
„1. Komisija įgyvendina Bendrijos paramą vadovaudamasi 2002 m. birželio 25 d. Tarybos reglamentu (EB) 1605/2002 dėl Europos Bendrijų bendrajam biudžetui taikomo finansinio reglamento (12).“;
b)
papildoma tokia dalimi:
„2a. Komisija gali, neviršydama Reglamento (EB) Nr. 1605/2002 54 straipsnyje nustatytų ribų, nuspręsti patikėti viešojo sektoriaus institucijų užduotis, ypač biudžeto vykdymo užduotis, minėto reglamento 54 straipsnio 2 dalies išvardytiems organams. Minėto reglamento 54 straipsnio 2 dalies c punkte išvardytiems organams gali būti patikėtos viešojo sektoriaus institucijų užduotys, jei šie organai pasižymi pripažinta tarptautine reputacija, atitinka tarptautiniu mastu pripažintas valdymo ir kontrolės sistemas ir yra prižiūrimi viešojo sektoriaus institucijų.“.
5 straipsnis
Pasirengimo narystei instrumentų ir Tarybos reglamento (EB) Nr. 1266/1999 dėl pagalbos šalims kandidatėms derinimo pagal pasirengimo narystei strategiją (13), kuriame pateikiama nuoroda į Stojimo partnerystę (14) ir Europos sutartį, įgyvendinimui, kalbant apie Kroatiją tai turėtų reikšti nuorodą į Europos partnerystę (15) ir Stabilizavimo ir asociacijos susitarimą.
6 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimtas Briuselyje, 2004 m. gruodžio 20 d.